Darjah Khas Agama Johor

Darjah Khas Agama Johor adalah lanjutan program pembelajaran di Sekolah Agama Kerajaan Johor. Darjah Khas Agama Negeri Johor adalah Institusi Pendidikan Agama Johor yang telah berjalan secara formal sejak tahun 1923. Berdasarkan kepada Falsafah Pendidikan Agama Johor ia diwujudkan untuk memberi pengetahuan Agama Islam kepada pelajar-pelajar serta kerjaya yang setaraf dengannya, disamping berperanan untuk melahirkan pelajar-pelajar yang kuat imannya, kuat ibadatnya, kuat berpegang kepada cara hidup Islam dan kuat ketakwaannya ke arah mencapai kebaikan di dunia dan kesejahteraan abadi di akhirat.

Pengajian peringkat Darjah Khas Agama di Johor disediakan kepada lulusan Sijil Darjah Enam Agama (SDEA). Ia adalah saluran untuk memberikan pendidikan agama lanjutan yang secukupnya kepada golongan remaja Islam menjelang pencapaian usia baligh. Bahasa pengantar yang diguankan ialah Bahasa Melayu agar mudah difahami. Pengajian Darjah Khas ini disediakan kepada murid-murid Sekolah Menengah Kebangsaan yang memilih untuk meneruskan pembelajarannya ke tingkatan satu di sekolah-sekolah menengah harian di bawah Kementerian Pendidikan Malaysia. Ia adalah pelengkap kepada program pendidikan agama di peringkat menengah yang disediakan oleh kerajaan negeri Johor.

Objektif 
 Memberi kefahaman yang lebih luas tentang Islam agar pelajar dapat menyempurnakan peranannya sebagai hamba dan Khalifah Allah di bumi.
 Memupuk kekuatan diri dan daya juang yang tinggi menerusi pendidikan dan pembinaan iman yang mantap
 Melahirkan golongan muslim mukmin yang sepadu dan seimbang antara akalnya, rohaninya, jasmaninya, dan emosinya bagi mencapai kebaikan di dunia dan di akhirat
 Membentuk generasi pelanjut umat yang berkualiti dan sentiasa bersyukur kepada Allah.

Kemasukan Pelajar 
 Urusan pendaftaran masuk bagi pelajar-pelajar baru hendaklah dibuat pada bulan Februari dua minggu setelah keputusan rasmi Peperiksaan Sijil Darjah Enam Agama (SDEA) negeri Johor diumumkan.
 Pelajar yang ingin mengulang belajar di Darjah Khas Agama Negeri Johor, hendaklah mendaftar tidak lewat dua minggu setelah keputusan rasmi Peperiksaan Sijil Darjah Khas Agama (SDKA) Negeri Johor diumumkan.
 Setiap pendaftaran hendaklah menggunakan Borang Permohonan Kemasukan ke Darjah Khas Negeri Johor (BPJAJ/DK). Borang permohonan kemasukan ke Darjah Khas Agama boleh didapati di Pejabat Pendidikan Agama Daerah atau di Sekolah-sekolah Agama yang ada peperiksaan darjah enam. Hanya borang yang lengkap diisi dan telah disahkan oleh Guru Besar, layak diproses pendaftarannya. Borang kemasukan ke Darjah Khas hendaklah diserahkan semasa hari pendaftaran di sekolah-sekolah Agama yang menawarkan Darjah Khas dengan membawa dokumen asal dan disertakan salinan dokumen yang telah disahkan:
 Slip keputusan Peperiksaan SDEA atau Penyata kemajuan murid,
 Sijil Berhenti Sekolah Agama
 Kad pengenalan atau sijil kelahiran .

Kelayakan 
 Warganegara Malaysia. Bukan warganegara yang boleh dipertimbangkan.
 Lulus Peperiksaan Sijil Darjah Enam Agama (SDEA) dengan pencapaian markah sekurang-kurangnya 50% sebelum 2005
 Lulus enam (6) matapelajaran termasuk tiga (3) matapelajaran Teras mulai tahun 2005
atau
 Kelulusan yang diiktiraf setaraf dengannya

Bagi calon yang tidak memenuhi syarat di atas, maka disyaratkan calon tersebut berumur sekurang-kurangnya genap 20 tahun pada tarikh tutup pendaftaran dan lulus ujian kelayakan atau berpengalaman mengajar di Sekolah Agama Kerajaan Johor selama sekurang-kurangnya genap 2 tahun.

Tempoh Pengajian 
 Tempoh pengajian selama setahun (Bulan Februari - November).
 Jumlah pertemuan maksimum pada setiap bulan hanya empat kali sahaja dan sekiranya terdapat lima minggu dalam sebulan, maka minggu pertama adalah cuti.

Struktur Pembelajaran 
 Hari persekolahan 1 hari seminggu
 Masa pembelajaran daripada 8.00 pagi - 1.00 tengah hari
 Jam pertemuan lima jam sehari
 Tempoh pembelajaran : 1 tahun
 Pengajaran dan pembelajaran diadakan di sekolah-sekolah agama pilihan
 Jumlah murid setiap darjah antara 35 - 40 orang
 Bahasa pengantar ialah Bahasa Melayu kecuali matapelajaran Bahasa Arab

Kurikulum 
Kurikulum Darjah Khas hanya menekankan aspek pendidikan agama. Ia adalah lanjutan kepada kurikulum Sekolah Rendah Agama. Bersesuaian dengan peningkatan usia pelajar, beberapa bidang pembelajaran baru telah ditambah bagi memantapkan lagi pendidikan agama di Peringkat Darjah Khas.

Ko-Kurikulum 
 Mengadakan sambutan hari-hari kebesaran Islam
 Mengadakan program kebudayaan dan kesenian Islam
 Khidmat masyarakat
 Ujian Tilawah Al-Quran dan pertandingan pidato

Pendaftaran dan Yuran 
 Tempat pendaftaran di sekolah-sekolah yang telah ditetapkan
 Pendaftaran masuk adalah percuma.
 Yuran peperiksaan RM 30.00
 Lain-lain bayaran tertakluk kepada keperluan sekolah

Peperiksaan dan pensijilan 

Perkara ini adalah merujuk kepada Peraturan Am Peperiksaan Sijil Darjah Khas Agama Negeri Johor (Disediakan oleh Unit Peperiksaan Sekolah Agama, Sektor Pengurusan Akademik, Bahagian Pendidikan, Jabatan Agama Johor)

Subjek

Pakaian

Pelajar Lelaki 
 Bersongkok hitam/biru kehitaman
 Baju kemeja putih lengan panjang
 Berseluar panjang berwarna coklat tua dan bertali pinggang hitam.
 Berstokin hitam.
 Berkasut hitam

Pelajar Perempuan 
 Bertudung putih (mini telekung) berbentuk bulat dan labuh melebihi paras bawah dada.
 Berbaju kurung teluk belanga berwarna putih.
 Berkain sarong warna coklat tua dan berkain dalam.
 Berstokin hitam/putih
 Berkasut hitam/putih
 Anak tudung hitam/putih

Kapasiti 
 Bagi sekolah-sekolah kawasan bandar dan pinggir bandar, jumlah pelajar dalam satu kelas adalah antara 30 - 40 orang.
 Bagi sekolah-sekolah luar bandar, jumlah pelajar dalam satu kelas adalah antara 20 - 40 orang.
 Jika jumlah pelajar kurang dari jumlah yang ditetapkan, pihak sekolah hendaklah memohon kebenaran khas kepada Ketua Penolong Pengarah Bahagian Pendidikan, Jabatan Agama Johor melalui Pegawai Pendidikan Islam Daerah (PPID).

Hala tuju Darjah Khas 
Melanjutkan ke Sekolah-sekolah Menengah Agama Kerajaan Negeri di bawah Jabatan Agama Johor dan seterusnya menduduki peperiksaan Sijil Menengah Agama (SMA) dan Sijil Tinggi Agama Malaysia (STAM).

Lihat Juga 
Sekolah Agama Kerajaan Johor

Pautan luar 
 Bahagian Pendidikan Jabatan Agama Johor 

Pendidikan di Johor
Pendidikan Islam di Malaysia